Tove Videbæk (KD), 2004-05-18:
I perioden 1999-2003 er taksterne i hovedstadsområdet steget med 30 pct., og de er også steget mærkbart andre steder i landet.
Det skyldes bl.a., at regeringen og Dansk Folkeparti har fjernet det årlige tilskud til kollektiv trafik på 360 mio. kr.
Kristendemokraterne var meget imod, at dette tilskud skulle fjernes, for i sidste ende er det jo borgerne, der bliver ramt på pengepungen, og det vil naturligvis igen være de svageste, der bliver ramt hårdest.
Mange mindrebemidlede vil være nødt til at blive hjemme, og for høje priser på kollektiv trafik rammer simpelt hen skævt socialt og vender den tunge ende nedad.
Samtidig kan vi frygte, at andre brugere vil flygte fra den kollektive trafik og i stedet tage bilen.
Den bedrestillede del af befolkningen vil måske oven i købet føle sig fristet til at købe en ekstra bil.
Og når der kommer faldende passagertal, er konsekvensen ofte, at priserne bliver skruet yderligere op.
Det er en ond cirkel at komme ind i.
Derfor er vi faktisk enige i, at det vil være en god idé at indføre en maksimumsgrænse for den andel af taksterne i den kollektive trafik, som passagererne skal betale.
Det er det samme, man gør f.eks. i børnehaver og andre steder, hvor man siger, at borgerne eller brugerne maksimalt må betale et vist beløb eller en vis procentdel af udgiften.
Det ville være rimeligt både af hensyn til den enkelte borgers økonomi og af hensyn til miljøet.
Kristendemokraterne mener, at den kollektive trafik skal være billig og attraktiv.
En velfungerende kollektiv transport kan jo føre til en reduktion af privatbilismen i tætbefolkede områder.
Langt de fleste kan nok blive enige om, at hvis privatbilismen skal begrænses, kræver det simpelt hen, at den offentlige trafik er både billig og attraktiv, så den udgør et reelt alternativ.
Transporten mellem bolig og arbejde udgør cirka en tredjedel af al trafik, og for en stor del af befolkningens vedkommende foregår den i en bil, hvor der kun sidder føreren selv.
Derfor er det oplagt, at man, hvis man vil ændre på bilisternes vaner, må tilbyde nogle vilkår, så de ikke skal bruge flere timer på en transport, der i bil måske ville tage en halv time.
Derfor er det efter Kristendemokraternes opfattelse nødvendigt, at den offentlige trafik bliver forbedret, og at der lægges låg på takststigninger. I tyndtbefolkede områder er situationen naturligvis anderledes.
Her er det ikke bæredygtigt at have busser og S-tog, der går hvert tiende minut eller lignende, men i nogle byer er der faktisk kun busser, der går hver tirsdag og torsdag eftermiddag eller sådan noget lignende.
Derfor er man her afhængig af privatbiler i familierne.
Men i de tætbefolkede områder og mellem byer og amter og landsdele skal der naturligvis være et godt, sikkert og billigt offentligt kollektivt trafiksystem.
Kristendemokraterne er med i et forlig, som gav og giver den kollektive trafik et markant løft, som indebærer udvidelse af togtrafikken, hyppigere og mere regelmæssig togdrift samt kortere rejsetider, mærkbare forbedringer i jernbanenettets kvalitet i hele landet, overhalingsstationer for godstog, udbygning af S-togs-net, forbedring af handicaptilgængeligheden i den kollektive trafik, herunder også etablering af elevatorer på stationerne, samt en række andre forbedringer, som giver både øget kapacitet, regularitet, sikkerhed og tilgængelighed og en masse andet godt.
Det er alt sammen noget, som vi hos Kristendemokraterne er rigtig godt tilfredse med.
Så vi siger: flere af den slags initiativer - og så skal vi lige have rettet det lille problem med priserne.